Amasomo – 06th July 2018
WIIKI XIII MU BW’OMWAKA (II) OLWOKUTAANO (6TH JULY 2018)
OLUYIMBA OLW’AMAYINGIRA Zab. 46, 2
Amawanga mwenna, mukube mu ngalo, musanyukire Katonda mu ddoboozi ery’essanyu!
ESSOMO I
Ndibasindikira enjala, si ya mugaati, ya kuwulira ekigambo kya Katonda.
Bye tusoma mu kitabo kya Amosi Omulanzi. (8, 4 – 6. 9 – 12)
Muwulire kino mwe ababetenta abaavu era abaagala okusaanyawo abali mu bwetaavu mu ggwanga lino nga mugamba, nti: Omwezi gunaggwaako ddi, tutunde ebintu byaffe era, nti: Sabbato eneetuuka ddi tutoole ku ngano yaffe? Tukendeeze ku bipimo era tweyambise emirengo egy’obulimba, tugule n’ensimbi abali mu bwetaavu, ate n’omugogo gw’engatto tugule abankuseere, tutunde engano efisseewo? Omukama agamba, nti: Ku lunaku olwo enjuba erigwa mu ttuntu era ensi aligiteeka mu nzikiza mu budde obw’emisana. Embaga zammwe alizifuula za kukungubaga, n’ennyimba zammwe alizifuula za kwaziirana, buli omu alimwambaza ekkutiya, era alimukutula ekiwalaata. Byonna birikirako okukungubagira omwana omu ati, era enkomerero eribeera lunaku olukaawa. Omukama agamba, nti: Ennaku zituuse, enjala ejja kugwa mu ggwanga; kyokka enjala eno tejja kuba ya mmere yadde ennyonta y’amazzi, naye ya kuwulira kigambo kya Mukama. Bajja kuva ku nnyanja emu okutuuka ku nnyanja endala, emambuka okutuuka ebuvanjuba nga bagenda banoonya ekigambo ky’Omukama, kyokka tebajja kukizuula. Ebyo Omukama y’abyogera.
OLUYIMBA OLW’OKWEBUULIRIRA: Zab. 118, 2. 10. 20. 30. 40. 131.
EKIDDIBWAMU Omuntu taba mulamu na mugaati gwokka, naye agattako na buli kigambo kyonna eki fuluma mu kamwa ka Katonda.
Beesiimye abagendera ku by’akuutirira, bamunoonya n’omutima gwonna.* Nkunoonya n’omutima gwange gwonna, tondeka kuwunjuka ku biragiro byo. Ekidd.
Omwoyo gwange guweddemu nga gwegomba ebiragiro byo obudde bwonna.* Nnalondawo ekkubo ery’amazima, by’olangirira nange bye nneesalira. Ekidd.
Laba, nneegomba by’olagira, mpa obulamu ng’ogerera ku bwenkanya bwo.* Njasamya akamwa kange ne nsika omukka, kuba nneegomba ebiragiro byo. Ekidd.
OKWANIRIZA EVANJIRI
Alleluya. Olwaleero muleke kugugubya mitima gyammwe. Singa nno muwulira eddoboozi lye. Alleluya.
EVANJIRI
Omulamu tiyeetaaga musawo. Ekisa kye njagala okusinga ekitambiro.
Ebigambo by’Evanjiri ya Mukama waffe Yezu Kristu ebivudde mu Matayo. (9, 9 – 13).
Mu budde buli, Yezu bwe yava eyo n’alaba omuntu ng’atudde mu kifo we bawooleza, erinnya lye ye Matayo, n’amugamba nti: Ngoberera. Ye n’asituka, n’amugoberera. Bwe yali atudde mu nju okulya abapublikano bangi, n’aboonoonyi, ne bajja ne batuula wamu ne Yezu n’abayigirizwa be, okulya nabo. Abafarisayo bwe baalaba ekyo, ne bagamba abayigirizwa be, nti: Omuyigiriza wammwe Iwaki atuula n’abapublikano n’aboonoonyi n’alya nabo? Yezu bwe yawulira, n’agamba nti: Abalamu si be beetaaga omusawo wabula abali obubi. Kale mugende mwetegereze ekkulu ly’ekigambo kino, nti: Ekisa nkyagala okusinga ekitambiro! Abatuukirivu si be nnajja okuyita, wabula aboonoonyi. Ebyo Omukama y’abyogera.
eng_Latn lug_Latn lug_Latn lug_Latn tpi_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn kin_Latn lug_Latn lug_Latn lug_Latn